 NA ALEX KALAMA MUUNGANO wa viongozi wa dini ya Kiislamu mjini Malindi umetoa wito kwa serikali ya Kaunti ya Kilifi kuziondoa sanamu za wanyama ilizoweka katika mzunguko wa barabara mkabala na Masjid al-Noor. Kulingana na kiongozi wa muungano huo Bw Famau Mohamed Famau, sanamu hizo hazikufaa kuwekwa karibu na msikiti huo kutokana na eneo hilo kuwa la ibada na hatua hiyo inakiuka maadili ya dini hiyo. Famau aidha amedokeza kuwa serikali ya kaunti ilifaa kushauriana na wakazi wa Malindi kabla ya kuchukua hatua ya kuweka sanamu mbele ya msikiti huo. “Serikali yetu ya kaunti imechukua sanamu kutoka Mombasa imezileta mbele ya msikiti wa Nuru, kesho tutaulizwa mbele ya Mwenyezi Mungu kwa sababu gani hatukuutetea msikiti ambao mbele yake zimewekwa sanamu,” akasema Bw Famau. Alieleza kuwa msikiti ni mahala pa ibada. “Mzunguko ambao twaujua ulikuwa mzunguko wa kupendeza ukiwa na nyasi nzuri. Mtu akiingia Malindi alikuwa anafurahi sana lakini sasa mtu akiingia Malindi atakuta sanamu zimemkabili mbele yake,” alisema na kuongeza kuwa wakazi wa Malindi walifaa kutoa maoni yao kabla ya sanamu hizo kuwekwa katika mzunguko huo. Naye Bw Athumani Mohammed anadai kuwa sanamu hizo zilipaswa kuwekwa katika maeneo mengine ya mji huo ikiwa ilikuwa ni lazima ziwekwe. Anadai kuwa ni sharti waumini wa dini hiyo kusimama kidete na kuhakikisha zinaondolewa. “Kwa nini sanamu kama hizi zisitafutiwe mahali pengine pa kuwekwa? Kuna bustani ya Uhuru wangepeleka huko. Mbona zimewekwa mbele ya msikiti Nuru? Lazima msikiti upewe heshima yake. Sisi Waislamu tunaingia hapa msikitini vipindi vitano na inasikitisha kwamba baadhi yetu hatuoni kwamba hilo ni jambo baya limefanyika mbele ya msikiti… sisi tunaingia tunaswali tunatoka,” alisema Bw Mohammed. Kauli ya viongozi hao wa dini ya Kiislamu inajiri majuma kadhaa baada ya sanamu hizo kutolewa katika Kaunti ya Mombasa na kuwekwa mjini Malindi kwa lengo la kuupa mji huo ‘sura mpya ya kitalii’. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  